FI Bryssel 18.7.2008 KOM(2008) 480 lopullinen KOMISSION TIEDONANTO NEUVOSTOLLE, EUROOPAN PARLAMENTILLE, EUROOPAN TALOUS- JA SOSIAALIKOMITEALLE, ALUEIDEN KOMITEALLE JA EUROOPAN KESKUSPANKILLE Seitsemäs kertomus euroalueen tulevan laajentumisen käytännön valmisteluista {SEK(2008) 2306} KOMISSION TIEDONANTO NEUVOSTOLLE, EUROOPAN PARLAMENTILLE, EUROOPAN TALOUS- JA SOSIAALIKOMITEALLE, ALUEIDEN KOMITEALLE JA EUROOPAN KESKUSPANKILLE Seitsemäs kertomus euroalueen tulevan laajentumisen käytännön valmisteluista 1. Johdanto Euroalueeseen kuuluu tammikuussa 2008 EU:n 27 jäsenvaltiosta 15. Euroalueeseen kuulumattomista 12 maasta 10 on ’jäsenvaltioita, joita koskee poikkeus’. Niiden odotetaan ottavan euron käyttöön sitten, kun ne täyttävät perustamissopimuksessa määrätyt ehdot [1]. Tanska ja Yhdistynyt kuningaskunta eivät ole sitoutuneet euron käyttöönottoon. Lähentymisperusteiden täyttymisen lisäksi mailta edellytetään laajoja käytännön toimia, jotka edistävät kaikkien talouden alojen, hallinnon ja kansalaisten valmistautumista euron käyttöönottoon. Jotta maiden valmistautuminen olisi helpompaa, komissio on laatinut suosituksen tulevia euroon siirtymisiä helpottavista toimenpiteistä [2]. Se perustuu kokemuksiin, joita eurokäteisen käyttöönotosta on saatu vuosina 2002, 2007 ja 2008. Euron käyttöönottoon valmistautuvia maita kehotetaan ottamaan suositus huomioon. Tässä kertomuksessa arvioidaan, mikä on euroon siirtymisen käytännön valmistelujen tilanne Slovakiassa, joka liittyy euroalueeseen 1. tammikuuta 2009 neuvoston tehtyä päätöksen, jonka mukaan Slovakia täyttää tarvittavat euron käyttöönottoedellytykset. Oheisessa komission valmisteluasiakirjassa on tietoa valmisteluista muissa jäsenvaltioissa. 2. Valmistelujen eteneminen Slovakiassa Slovakia ottaa euron käyttöön ”kertarysäyksellä” 1. tammikuuta 2009. Kansallisessa euron käyttöönottosuunnitelmassa, joka hyväksyttiin heinäkuussa 2005, asetettiin käytännön valmisteluille yleiset puitteet ja määritettiin talouden ja julkishallinnon eri sektorien tehtävät. Suunnitelmaa on päivitetty maaliskuussa 2007 ja huhtikuussa 2008. Euroon siirtymisen lainsäädäntökehys annettiin ns. sateenvarjolailla [3]. Lakitekstistä keskusteltiin laajasti Euroopan komission kanssa, koska lailla oli tarkoitus myös poistaa kaikki aikaisemmissa lähentymiskehityksen arvioinneissa esitetyt puutteet. Sateenvarjolaissa määritellään periaatteet ja säännöt, joita on noudatettava eurokäteisen ja tilirahan käyttöönoton yhteydessä (esim. sopimusten jatkuminen, hintojen pysyminen entisellään ja kansalaisten taloudellisten etujen suojaaminen, pakollinen hintojen kaksoismerkintä), nimetään valvontaelimet, asetetaan sääntöjen rikkomisesta määrättävät rangaistukset ja säädetään muihin lakiteksteihin tarvittavista muutoksista. 2.1. Euroon siirtymisen ohjaaminen ja organisointi Valmisteluja ohjaa kansallinen koordinointikomitea, jonka puheenjohtajina ovat valtiovarainministeri (kansallinen koordinaattori) ja Slovakian keskuspankin pääjohtaja. Koordinointikomitea valvoo euron käyttöönottosuunnitelman toteuttamista. Euron käyttöönottoa varten on myös nimitetty hallituksen täysivaltainen edustaja, jonka tehtävänä on koordinoida käytännön valmistelua ja osoittaa mahdolliset ongelmat. Valmistelujen teknisistä yksityiskohdista keskustellaan viidessä työryhmässä, joita kutakin valvoo jokin ministeriö tai Slovakian keskuspankki. Työryhmät kokoontuvat säännöllisesti ja raportoivat työstään koordinointikomitealle ja hallituksen täysivaltaiselle edustajalle vähintään joka kolmas kuukausi. Työryhmät on muodostettu valtiollisten elinten ja valtiosta riippumattomien järjestöjen edustajista. Slovakia on noudattanut suosituksen 2008/78/EY 1 artiklan säännöstä, jonka mukaan ”jäsenvaltioiden olisi otettava käyttöön soveltuvia ja erityisesti tähän tarkoitukseen luotuja rakenteita euron käyttöönottamiseksi tarvittavien valmisteluiden suunnittelemiseksi, koordinoimiseksi ja helpottamiseksi”. Koordinointirakenteen tehokkuudesta ei kuitenkaan ole täyttä varmuutta. Koordinointikomitea on asetettu hyvin korkealla poliittisella tasolla, eikä se voi mennä teknisiin yksityiskohtiin. Täysivaltaisen edustajan virastossa on hyvin vähän henkilöstöä, ja se keskittyy lähinnä tiedotusasioihin. Slovakian eurovalmistelujen keskitettyä seurantaa olisi vahvistettava, jotta toiminnan koordinointia voidaan parantaa ja ratkaista mahdolliset kriisitilanteet tehokkaasti. | 2.2. Julkishallinnon valmistelut Valtionhallinnon, aluehallinnon ja paikallishallinnon valmisteluja ohjaa julkishallinnon työryhmä. Kansallinen koordinaattori on suositellut, että kaikki hallintoelimet perustavat eurokoordinointiryhmän. Työryhmän teettämä selvitys tietojenkäsittelyjärjestelmien muuntamista koskevista valmisteluista osoittaa, että kesäkuussa 2008 lähes 80 prosenttia keskus-, alue- ja paikallishallinnon elimistä oli laatinut luettelon niistä tietojenkäsittelyjärjestelmistä, joita on mukautettava. Kuitenkin vain 18 prosenttia oli käynnistänyt konvertoitujen järjestelmien testauksen. Tämän varhaisessa vaiheessa tehdyn tilannekatsauksen tarkoituksena oli motivoida julkishallinnon elimiä aloittamaan valmistelut. Seuraavien arviointikierrosten tulosten odotetaan olevan selvästi parempia. Keskus- ja aluehallinnon elimille on omat henkilöstökoulutusstrategiansa. Virallisten lomakkeiden, viitearvojen ja kynnysarvojen mukauttaminen on käynnissä. Valtion budjettia valmistellaan Slovakian korunoissa, ja luvut on muunnettava euroiksi. Euroon siirtymisen kustannukset on sisällytetty vuosien 2008 ja 2009 budjetteihin. Sateenvarjolain säännösten mukaan kaikki kansalaisten maksut julkiselle sektorille on pyöristettävä alaspäin, kun taas julkisen sektorin maksut on pyöristettävä ylöspäin. Slovakia on laatinut kattavan strategian, jolla hallinto mukautuu euroon. Käteistä käsittelevän ja/tai kansalaisten kanssa suoraan yhteydessä olevien työntekijöiden käytännön koulutukseen olisi kuitenkin kiinnitettävä enemmän huomiota. | 2.3. Eurokäteisen nopean käyttöönoton varmistaminen Eurokäteisen käyttöönotto ja korunakäteisen käytöstäpoisto kuuluvat Slovakian keskuspankin toimivaltaan. · Tarvittava eurosetelien ja -kolikkojen määrä Slovakian keskuspankki on tilannut 188 miljoona euroseteliä ja 500 miljoona eurokolikkoa korvaamaan käteisenä liikkeessä olevat Slovakian korunat. Setelit lainataan Itävallan keskuspankilta, ja kolikot lyödään Slovakiassa Kremnican rahapajassa. Rahapaja on onnistunut hyvin Slovakian eurokolikkojen koevalmistuksessa. Tuotanto ja varastointi siirretään lähiaikoina uudistettuihin tiloihin, jotka täyttävät korkeat turvallisuusstandardit. Rahapajalla on kokemusta suurten tilausten toimittamisesta ulkomaisille asiakkaille, joten sillä ei pitäisi olla vaikeuksia Slovakian eurokolikoiden lyömisessä. · Käteiskorunoiden käytöstäpoisto Slovakian keskuspankki odottaa, että seteleitä palautuu noin 165 miljoonaa ja kolikoita 425 miljoonaa (yhteensä 1 900 tonnia). Jotta varastointi- ja käsittelykapasiteettia olisi riittävästi, käteisen tuhoaminen aloitetaan ennen ennakkojakelun alkamista. Korunasetelit varastoidaan ja tuhotaan Slovakian keskuspankin tiloissa, kun taas kolikoiden käytöstäpoisto keskitetään lähinnä Kremnican rahapajaan. · Ennakko- ja edelleenjakelu pankkeihin Eurokäteisen ennakkojakelu liikepankeille alkaa lokakuussa 2008. Slovakian keskuspankki avaa Kremnican rahapajaan etäpisteen, joka koordinoi eurokolikkojen ennakkojakelua. Keskuspankki on allekirjoittanut ennakkojakelusopimukset 16 liikepankin kanssa. Sopimukset perustuvat pankkien toukokuussa 2008 tekemiin arvioihin eurokäteisen ennakkojakelutarpeesta. Tilattujen setelien määrä, 51 miljoonaa euroseteliä, on melko pieni. Se on 27 prosenttia 188 miljoonan kokonaismäärästä, jonka Slovakian keskuspankki arvioi laskevansa liikkeeseen (vastaava prosenttiosuus oli Maltassa 92,5 prosenttia, Kyproksessa 80 prosenttia ja euroalueeseen osallistuvien maiden ensimmäisessä ryhmässä keskimäärin 67 prosenttia). Tilattu eurokolikkojen määrä kasvoi 60 prosentilla syyskuusta 2007 maaliskuuhun 2008, jolloin määrä oli 320 miljoonaa kappaletta (64 prosenttia liikkeeseen laskettavien eurokolikkojen määrästä). Slovakian keskuspankki odottaa, että sekä seteleitä että kolikoita tilataan tulevina kuukausina lisää. Suurin osa seteleistä (81,5 prosenttia) ja kolikoista (75 prosenttia) toimitetaan ennakkojakelussa kolmelle suurimmalle liikepankille. Ennakkojakelutilausten vähäinen määrä on osittain välillinen seuraus siitä, että edelleenjakelu on herättänyt yrityksissä vain vähäistä kiinnostusta. Maaliskuussa 2008 vain 12 000 yritystä (16 prosenttia yhteensä 73 000 yrityksestä, joissa käytetään käteistä) oli ilmaissut olevansa kiinnostunut vastaanottamaan euroja edelleenjakeluna. Slovakia on päättänyt, että se ei valmista yrityksille erityisiä aloituspakkauksia eurokolikkojen käyttöönottoa varten, vaikka se mainitaan komission suosituksessa 2008/78/EY. Näin ollen pk-yritykset voivat saada ensimmäisiksi päiviksi riittävän määrän euroja vain allekirjoittamalla pankin kanssa erityisen sopimuksen. Siksi on tehtävä vielä työtä yrityksille edelleen jaettavan käteisen määrän lisäämiseksi. Yrityksiä olisi kannustettava äskettäin hyväksyttyjen EKP:n yksinkertaistettujen ennakkojakelusuuntaviivojen hyödyntämiseen. Kokeneet yksityiset arvokuljetusyritykset hoitavat suurimman osan eurokäteisen edelleenjakelukuljetuksista. Slovakian keskuspankki tarjoaa suuria käteistilauksia varten kuljetuskalustoa veloituksetta käyttöön. Käteiskuljetukset keskuspankkiin hoidetaan aina poliisin saattamana. Käteiskuljetuksille liikepankkeihin/liikepankeista ei ole tässä vaiheessa suunniteltu poliisisaattoa. · Edelleenjakelu kansalaisille Slovakia ei alun perin suunnitellut eurokolikkopakkausten tarjoamista suurelle yleisölle. Kun asiasta oli käyty komission kanssa laajasti keskustelua, viranomaiset päättivät sisällyttää kolikkopakkausten valmistuksen päivitettyyn kansalliseen suunnitelmaan huhtikuussa 2008. Kansalaisille annetaan mahdollisuus ostaa 500 Slovakian korunan (noin 16,60 €) arvoisia kolikkopakkauksia. Slovakian keskuspankki on tilannut 1,2 miljoonaa kolikkopakkausta, mutta määrä voi osoittautua riittämättömäksi. Euron käyttöönotosta aikaisemmin saatujen kokemusten mukaan kolikkopakkauksia myydään noin yksi kutakin kotitaloutta kohti (Slovakiassa on noin 2 miljoonaa kotitaloutta). Myös pk-yritykset saattavat olla halukkaita ostamaan näitä pakkauksia, koska vähittäiskauppiaille tarkoitettuja pakkauksia ei ole suunnitteilla. Siksi olisi harkittava kolikkopakkausten lisätilausta. Toisin kuin Kyproksessa ja Maltassa, Slovakiassa liikepankit eivät aio vaihtaa korunoita euroiksi viralliseen muuntokurssiin veloituksetta ennen liikkeeseenlaskupäivää. Kansalaisille suunnattu kampanja, jolla torjutaan käteisen varastointia, pitäisi aloittaa heinäkuussa 2008. Vanhusten keskuudessa (noin 1 miljoona henkeä) voi ilmetä ongelmia, sillä heillä on usein tapana kerätä käteistä varastoon ja harvat heistä käyttävät sähköisiä maksuvälineitä. Sähköisten maksuvälineiden käyttöä edistetään jo nyt, joten erityistä kampanjaa niiden käytön lisäämiseksi euroon siirtymisen yhteydessä ei ole suunniteltu. · Käteisen vaihto ja käytöstäpoisto eurojen liikkeeseenlaskupäivän jälkeen Helpottaakseen eurokäteisen käyttöönottoa Slovakian keskuspankki ja liikepankit suunnittelevat pankkien ylimääräistä aukioloa tammikuun 2009 alkupäivinä. Pankit ovat avoinna käteisen vaihtoa varten 1. tammikuuta (joka on yleinen vapaapäivä) sekä viikonloppuna 3. ja 4. tammikuuta. Joissakin konttoreissa avataan erityisiä palvelupisteitä yrityksille ja siirretään pankin muuta henkilöstöä vahvistamaan asiakaspalvelua. Käteisrahan vaihtaminen tai käytöstäpoisto on korunan ja euron rinnakkaiskäytön aikana maksutonta eikä määrällisiä rajoituksia ole. Slovakian keskuspankki ja liikepankit ovat tietoisia komission suosituksesta, jonka mukaan euron liikkeeseenlaskua edeltävinä ja sitä seuraavina päivinä käteisautomaateista ja pankkien tiskeiltä saisi vain pieniä seteleitä. Pankit kouluttavat henkilöstöään säännöllisesti euron käyttöönottoon, ja eräät pankit tarjoavat tärkeimmille asiakkailleen koulutusta. Monet pankit ovat luoneet erityisiä euroon liittyviä verkkosivuja. Käytännössä kaikista Slovakian 2 172 käteisautomaateista pitäisi voida nostaa 1. tammikuuta klo 2.00 mennessä ainoastaan euromääräisiä seteleitä (lähinnä 10 ja 20 euron seteleitä). Erityistä huomiota kiinnitetään siihen, että keskeisillä paikoilla oleviin käteisautomaatteihin toimitetaan ennen puolta yötä Slovakian korunoita ja heti puolen yön jälkeen euroja. Käteisautomaatit, joita ei voida teknisistä syistä mukauttaa ajoissa, suljetaan. Kaikkien 26 800 maksupäätteen pitäisi toimia euroilla liikkeeseenlaskupäivästä alkaen. Sateenvarjolain mukaan kauppojen olisi annettava vaihtorahat liikkeeseenlaskupäivästä alkaen ainoastaan euroina. Laki myös suojelee vähittäiskauppiaita joutumasta rahanvaihtokonttoreiksi: Slovakian korunoita ei tarvitse ottaa maksuksi, jos seteleiden ja kolikoiden nimellisarvo on yhteensä yli neljä kertaa korkeampi kuin ostosten hinta (muiden maiden siirtyessä euroon asiakkaat yrittivät joskus maksaa pieniä ostoksia suurilla seteleillä päästäkseen eroon kansallisen valuutan määräisistä käteisvaroistaan). Suosituksen 2008/78/EY säännöksiä käteisautomaattien ja maksupäätteiden muuntamisesta, vaihtorahan antamisesta ja pankkien poikkeuksellisista aukioloajoista noudatetaan. Slovakia on nimennyt viranomaiset, joiden toimivaltaan kuuluu euron suojaaminen väärennöksiltä. Se on perustanut sisäasiainministeriön yhteyteen kansallisen keskusviraston ja Slovakian keskuspankin yhteyteen sekä seteleitä että kolikkoja analysoivat valtakunnalliset keskukset. Slovakia osallistuu myös Pericles-ohjelman puitteissa säännöllisesti järjestettävään koulutukseen. Slovakian keskuspankki ja liikepankit ovat tilanneet tarvittavat välineet eurosetelien aitouden tarkistamiseksi. Rahoitus- ja pankkisektorin valmistautuminen euron käyttöönottoon on pitkällä. Jotta ensimmäisinä päivinä euron käyttöönoton jälkeen ei syntyisi logistiikkaongelmia, ennakkoon toimitettavien ja edelleen jaeltavien eurojen määrän lisäämiseksi olisi tehtävä vielä työtä. Vähittäiskauppiaita olisi kehotettava hyödyntämään EKP:n uusien ennakkojakelusuuntaviivojen mukaista yksinkertaistettua sopimusta. Tarvittavat toimenpiteet olisi toteutettava käteiskuljetusten turvallisuuden korkean tason varmistamiseksi käyttöönottoa edeltävien ja seuraavien viikkojen aikana. Pienten vähittäiskauppiaiden ja heikommassa asemassa olevien väestöryhmien valmistautuminen eurokäteisen käyttöönottoon olisi otettava erityisen huomion kohteeksi (esim. vanhuksille soveltuvan tiedotusmateriaalin jakaminen). | 2.4. Väärinkäytösten ja hintakehitystä koskevien väärien käsitysten ehkäiseminen Viimeisimmän Eurobarometri-kyselyn mukaan 72 prosenttia Slovakian kansalaisista pelkää, että euron käyttöönoton yhteydessä hinnat nousevat ja tapahtuu väärinkäytöksiä [4]. Näiden pelkojen hälventäminen on Slovakian viranomaisten suurimpia haasteita euron käyttöönoton lähestyessä. Kansallisen koordinointikomitean laatimalla kuluttajansuojastrategialla on asetettu yleiset puitteet kuluttajien suojelemiselle euron käyttöönoton yhteydessä. Strategia perustuu kahteen pilariin: kansalaisille suunnattuun tiedotukseen ja hintojen valvontaan. On tärkeää, että hinnat merkitään sekä euroina että korunoina. Kaksoismerkintöjen avulla kuluttajat tottuvat uuteen rahaan ja uuteen arvoasteikkoon. Slovakian hallitus on säätänyt hintojen kaksoismerkinnästä 27. maaliskuuta 2008 annetussa asetuksessa, ja keskuspankki on antanut rahoitussektorilla sovellettavat säännöt. Hintojen pakollinen kaksoismerkintä alkaa kuukauden kuluttua siitä, kun peruuttamaton muuntokurssi on vahvistettu, ja se päättyy vuoden 2009 lopussa. Vähittäiskauppiaat voivat merkitä hinnat sekä euroina että korunoina tämän jälkeen vapaaehtoisesti vielä kuusi kuukautta. · Reilun hinnoittelun hanke Hallituksen täysivaltainen edustaja ja Slovakian yrittäjäjärjestö ovat käynnistäneet hankkeen eettisten käytännesääntöjen noudattamiseksi. Käytännesääntöjen allekirjoittajat antavat sitoumuksen, että ne noudattavat euron käyttöönoton sääntöjä eivätkä käytä tilannetta hyväkseen saadakseen omaa etua. Noin 1 000 markkinatoimijaa, kaupunkia, kuntaa ja aluehallinnon yksikköä on allekirjoittanut käytännesäännöt. Käytännesääntöjen allekirjoittajien tunnistamiseksi suunnitellun logon esittelemiseksi on suunnitteilla suurtapahtuma. · Hintojen seuranta ja valvonta Slovakian kauppavalvontaviranomainen (SOI) on tärkein hintoja valvova elin. Sillä on valtuudet antaa varoituksia, määrätä rangaistuksia ja saattaa päätöksensä voimaan [5]. SOI valvoo, että hinnat merkitään euroina ja korunoina oikein, pyöristyssääntöjä noudatetaan ja muuntokurssia sovelletaan oikein. Lisäksi se valvoo sateenvarjolain mukaisesti, että euron käyttöönotto ei nosta hintoja eikä euron käyttöönotosta aiheutuvia kustannuksia siirretä hintoihin. Euroon liittyvää valvontaa suoritetaan koko sen ajan, kun hinnat merkitään sekä euroina että korunoina, ja muutaman kuukauden sen jälkeen. Valvontaa suoritetaan joko ostoskäynnein (erityistä huomiota kiinnitetään pieniin ja syrjäseuduilla sijaitseviin myymälöihin) tai kohdennetusti kansalaisilta tulleiden valitusten perusteella. Valituksia vastaanotetaan erityisen europuhelinpalvelun välityksellä, sähköpostitse, faksilla tai henkilökohtaisesti SOI:n aluetoimistoissa. Valvonnan tuloksista julkaistaan lehdistötiedote joka toinen viikko. SOI:llä on tällä hetkellä 262 työntekijää, joista 150 työskentelee ”kentällä”. Nykyinen henkilöstö ei ehkä riitä kattamaan koko maata. Jos SOI havaitsee jotakin sovellettavaa lakia rikottavan, se pyytää vähittäiskauppiaalta asiasta selvityksen. Epäilyttäviä hinnanmuutoksia verrataan pitkäaikaisiin trendeihin ja saman tuotteen hintaan muissa kaupoissa sekä tarkastellaan laajemmassa yhteydessä (esim. tuotantopanosten hinnat). Jos hinnankorotus osoittautuu perusteettomaksi, ensiksi SOI pyytää vähittäiskauppiasta soveltamaan aiempaa hintaa. Seuraava vaihe on varoituksen antaminen ja viimeisenä rikkomismenettelyn aloittaminen. Rikkomismenettelyn lainvoimaisen päätöksen aikarajaksi on asetettu 30 päivää (ja muutoksenhakupäätökselle toiset 30 päivää). Sateenvarjolaissa säädetään vähittäiskauppiaalle tai oikeushenkilöille määrättävien sakkojen enimmäismääräksi 60 000 euroa. Yksityishenkilölle, joka on suoraan vastuussa rikkomisesta, voidaan määrätä enintään 3 000 euron sakko. SOI:n hintavalvontaa täydentää kuluttajajärjestöjen hintaseurantaohjelma. Vapaaehtoiset tarkastajat seuraavat määrättyjen tuotteiden hintoja noin 350 vähittäismyymälässä. Tarkastaja käy kyseisissä myymälöissä kaksi kertaa kuukaudessa ja seuraa samojen tuotteiden hintoja. Seurannan tulokset ja hintoja korottaneiden myymälöiden nimet julkaistaan erityisillä verkkosivuilla. Hintaseurantaohjelman toteutusta on parannettava. Samojen tuoteryhmien säännöllinen seuranta samoissa liikkeissä ei anna tarkkaa kuvaa kokonaistilanteesta (kuten Kyproksessa tänä vuonna huomattiin [6]), koska kyseisten liikkeiden käyttäytyminen oletettavasti vääristyy siksi, että niitä seurataan. Satunnaisten tarkastusten puuttuminen uhkaa piilottaa muiden liikkeiden hinnankorotukset. Myös ”julkisen häpeän” rajaaminen hyvin pieneen määrään liikkeitä on sekä epäoikeudenmukaista että hyödytöntä. Slovakian tilastokeskus suorittaa virallista tilastollista hintaseurantaa usein ostettavien tavaroiden hintoja koko kaksoishintakauden ajan. Kesäkuusta 2008 alkaen se julkaisee raportin joka kymmenes päivä. Tilastokeskus seuraa myös kansalaisten käsitystä inflaatiosta ja tiedotuskampanjan vaikutuksesta. Eettisiä käytännesääntöjä olisi levitettävä hyvin laajasti ja aktiivisesti, sillä osallistujien määrä on hyvin vähäinen. Nopea reagointi ja aktiivinen viestintä tiedostusvälineille ovat ehdottoman tärkeitä keinoja torjua kansalaisten pelkoja hintojennoususta. Hintojen seurannasta ja valvonnasta vastaavien elinten olisi voitava reagoida heti, kun ne vastaanottavat valituksen. Jos rikkomismenettelyiden lainvoimaisen päätöksen saamisen määräaikaa ei voida lyhentää, valvontaelinten ennen tätä käynnistämät toimet olisi julkaistava nopeasti. SOI:n hintavalvontatoiminta on hyvin valmisteltu, ja on tärkeää huolehtia, että sillä on riittävästi resursseja, jotta toteutus onnistuu kaikkialla maassa.Kuluttajajärjestöjen seurantaohjelmaan tarvitaan merkittäviä muutoksia. Hallinnollista hintojen jäädyttämistä tai muita vastaavia markkinoita vääristäviä toimenpiteitä olisi vältettävä etenkin elintarvikkeiden osalta. Tällaiset käytännöt vain viivästyttävät maailmanmarkkinakehityksestä johtuvia tavanomaisia hinnankorotuksia ja vääristävät inflaatiokäsitystä, sillä hinnankorotukset toteutettaisiin väistämättä kerralla jäädytyskauden päättyessä sen sijaan, että ne tasoittuisivat luonnollisesti muutamien kuukausien ajalle. Suunniteltua euroon liittyvistä hintaväärinkäytöksistä rankaisemista on myös selvennettävä, sillä ei vaikuta loogiselta rajoittaa sitä säänneltyihin hintoihin, joiden osalta hallinnolla on ennestäänkin hyvin suuri vaikutusvalta. | 2.5. Yritysten valmistautuminen euron käyttöönottoon Yritysten valmistautumista euron käyttöönottoon valvoo ja tukee talousministeriö ja sen valtakunnallinen pk-yritysten kehittämisvirasto (NADSME). NADSME:n tärkeimpiä tehtäviä on neuvontavalmiuksien luominen aluetasolle (yhteistyössä alueellisten yritystietokeskusten verkoston kanssa), tiedotusseminaarien järjestäminen pk-yrityksille ja tiedotusmateriaalin laatiminen (esitteet, käsikirjat jne.). Komissio teki kesäkuussa 2008 selvityksen pk-yritysten valmistautumisesta euron käyttöönottoon. Sen mukaan 80 prosenttia yrityksistä on jo aloittanut valmistautumisen. Noin kaksi kolmasosaa (67 prosenttia) on määritellyt, millaisia mukautuksia tietokonejärjestelmiin tarvitaan, ja suunnilleen yhtä moni (65 prosenttia) on tiedottanut asiasta henkilökunnalleen. Lähes puolet (49 prosenttia) on ottanut selville, miten euron käyttöönotto vaikuttaa yrityksen eri osa-alueisiin. Noin 70 prosenttia yrityksistä aikoo tilata ulkopuolisen erikoisalan yrityksen tekemään tarvittavat tietokonemukautukset. Yrityksistä suurin osa (82 prosenttia) ei odota tietojenkäsittelyjärjestelmiin tehtävien muutosten aiheuttavan ongelmia. Lähes 90 prosenttia yrityksistä katsoo saaneensa kattavasti tai melko kattavasti tietoa euron käyttöönotosta. Suurin osa yrityksistä (45 prosenttia) ilmoittaa aikovansa muuntaa hintansa Slovakian korunoista euroiksi noudattaen täsmällistä muuntosääntöä. Yrityksistä 22 prosenttia aikoo soveltaa kokonaisvaikutuksiltaan neutraalia lähestymistapaa (joitakin hintoja pyöristetään ylöspäin, toisia alaspäin). Huomattava osuus yrityksistä (14 prosenttia) aikoo pyöristää hintojaan pääasiassa ylöspäin, vaikka se on lainvastaista. Osuus on selvästi suurempi kuin Kyproksessa (3 prosenttia) ja Sloveniassa (6 prosenttia). Selvitys tehtiin tarkoituksella varhaisessa vaiheessa, jotta yrityksen ymmärtäisivät, että on tarpeen valmistautua tai nopeuttaa valmistautumista. Yritysten on mahdollista osallistua lukuisiin seminaareihin, joita NADSME järjestää eri aiheista ja/tai hakea opastusta yritystietokeskuksista. Viranomaisten olisi varmistettava, että pk-yrityksillä on riittävästi tietoa euron käyttöönotosta ja että ne saavat asianmukaista tukea. Pk-yritysten valmistautumisen edistymistä olisi seurattava säännöllisesti, jotta mahdolliset ongelmat voidaan havaita ja ratkaista nopeasti. | 2.6. Tiedotustoimet ja yleinen mielipide Päivitetty ja syvennetty kansallinen euron käyttöönottoa koskeva viestintästrategia hyväksyttiin 17. lokakuuta 2007. Strategia on viestintätyöryhmän laatima. Ulkopuolinen viestintätoimisto valittiin marraskuussa 2007 monimutkaisella tarjousmenettelyllä toteuttamaan valtaosa kansallisesta strategiasta. Slovakian keskuspankki, valtiovarainministeriö, hallitus ja muut julkishallinnon elimet toteuttavat täydentäviä viestintätoimia. Slovakian viranomaiset ovat valmistelleet läheisessä yhteistyössä kumppaneidensa (mm. Euroopan komission) kanssa kattavan viestintäkampanjan. Kampanjassa käytetään lukuisia eri viestintäkanavia, joilla saavutetaan laaja joukko kohderyhmiä. Strategian pääteemat liittyvät euron käyttöönoton eri vaiheiden etenemiseen, eurosta saataviin hyötyihin ja kuluttajan suojaamiseen hintaväärinkäytöksiltä. Slovakian viranomaiset ovat päättäneet lykätä täysimittaisen tiedotuskampanjan aloittamista, kunnes on saatu suurempi varmuus, että Slovakia täyttää lähentymisperusteet. Joitakin valmistelutoimia on kuitenkin toteutettu. Kampanjan logo on valittu ja valtakunnallisen kampanjan ulkoasusta päätetty. Sekä Slovakian keskuspankkiin että valtiovarainministeriöön on palkattu lisää viestintähenkilöstöä. Erityistä huomiota on kiinnitetty asiantuntijoiden nimittämiseen tietyille kohderyhmille, kuten lapsille ja nuorille, vanhuksille, vammaisille ja etnisille vähemmistöille, suunnattuun tiedotukseen. Slovakian viranomaiset ovat viime kuukausina pitäneet säännöllisesti lehdistötilaisuuksia, mikä näyttää kantavan hedelmää, sillä lehdistöllä on nyt enemmän tietoa ja se on vähemmän kriittinen euron käyttöönottoa kohtaan. Ensimmäinen euroon liittyvä tv-mainos esitettiin maaliskuussa, ja mittava kampanja käynnistyy vuoden 2008 jälkipuoliskolla. Komissio allekirjoitti Slovakian viranomaisten kanssa kumppanuussopimuksen 7. joulukuuta 2007. Komissio on tukenut tämän sopimuksen puitteissa viestintätoimia toimittamalla esittelymateriaalia, lainaamalla euronäyttelyään (joka oli esillä Bratislavassa ja Košicessa tammi–helmikuussa 2008) ja järjestämällä slovakialaisille toimittajille Brysselissä seminaarin (maaliskuussa 2008). Sopimuspuolet allekirjoittivat 20. joulukuuta 2007 myös avustussopimuksen. Komissio rahoittaa tämän avustussopimuksen puitteissa heinäkuun 2008 loppuun asti lukuisia toimia, kuten tiedottajien palkkaamista, erilaisia kampanjoita tiedotusvälineissä (esim. romanivähemmistölle), valtakunnallista europuhelinpalvelua, euroverkkosivuja, kouluille suunnattua hanketta ja mielipidevaikuttajille suunnattua koulutusohjelmaa. Uusissa jäsenvaltioissa äskettäin toteutettu Flash Eurobarometri -kysely [7] vahvisti olennaisilta osin viime vuosien tulokset. Euron kannatus on Slovakiassa edelleen suurempi kuin äskettäin EU:hun liittyneissä jäsenvaltioissa keskimäärin, mutta suuntaus on ollut keväästä 2007 hieman laskeva (kannattajia on nyt 52 prosenttia, kun heitä oli 55 prosenttia syyskuussa 2007 ja 57 prosenttia huhtikuussa 2007). Viestintätoimien käynnistäminen on vaikuttanut monella tavalla. Vastanneiden arvio oman eurotietämyksensä tasosta harppasi ylöspäin 17 prosenttiyksikköä eli korkeimmalle tasolle kaikista kyselyssä mukana olleista maista (64 prosenttia slovakialaisista oli mielestään hyvin tai melko hyvin perillä eurosta, kun kaikkien maiden keskiarvo oli 40 prosenttia). Tulokset osoittavat myös tiedon kysynnän kasvavan. Tietämys joistakin euron ja Euroopan rahaliiton tärkeimmistä piirteistä on jälleen lisääntynyt. Slovakian viimeiset tulokset ovat muihin maihin verrattuna suhteellisen positiivisia euron käyttöönoton osalta yleensä, mutta tuloksissa näkyy myös hieman lisääntyvä skeptisyys odotettavissa olevia seurauksia ja hyötyjä kohtaan. Tiedotuskampanjan tulevassa intensiivivaiheessa on näin ollen kiinnitettävä huomiota kansalaisten epäilyihin, erityisesti niihin, jotka liittyvät hintojen muutoksiin ennen euron käyttöönottoa. | [1] Komissio ja EKP arvioivat ns. Maastrichtin lähentymisperusteita säännöllisesti kertomuksissaan lähentymiskehityksestä. Tuorein lähentymiskehityksen arviointi (KOM(2008) 248) hyväksyttiin 7. toukokuuta 2008. [2] Komission suositus, annettu 10 päivänä tammikuuta 2008, tulevia euroon siirtymisiä helpottavista toimenpiteistä (2008/78/EY). [3] Laki nro 659/2007 euron käyttöönotosta Slovakiassa ja tiettyjen lakien muuttamisesta, 28.11.2007. [4] Ks. Flash Eurobarometer 237, toukokuu 2008. [5] Ainoastaan kahdeksalla muulla kansallisella viranomaisella on EU:ssa yhtä laajat valtuudet. [6] Käytettävissä olevien tietojen mukaan vähittäiskauppiaat tiesivät etukäteen, mitä hintoja yhdessä hintaseurantaohjelmassa seurataan, ja muuttivat hinnoittelustrategiaansa sen mukaisesti. [7] Ks. Flash Eurobarometer 237, toukokuu 2008. --------------------------------------------------